Polisie krap kop oor lyk agter huisDie toneel buite die huis in Mareestraat, Potchefstroom. Foto: Mooirivier Beskerming via Facebook ŉ Polisieondersoek is begin nadat die ontbinde liggaam van ŉ man Woensdagoggend agter ŉ huis in Potchefstroom, Noordwes, gevind is. Sers. Kelebogile Moleko, woordvoerder van die polisie, het gesê iemand in die erf langsaan het omstreeks 09:00 van ŉ onaangename reuk bewus geword en ondersoek ingestel. Hy het toe op die lyk agter die bure se huis afgekom. Volgens Moleko word vermoed dat die oorlede man in sy 30’s is. Daar is geen sigbare beserings aan sy liggaam nie. “Ons weet nie hoe lank die liggaam al daar gelê het nie. Daar woon tans niemand in die huis nie. Die liggaam kon dus lank daar gelê het sonder dat enigiemand dit agtergekom het,” het sy gesê. “ŉ Nadoodse ondersoek sal gedoen word om die oorsaak en tyd van die man se dood vas te stel.” Moleko het gesê geen inligting oor die moontlike identiteit van die man is tans beskikbaar nie. ŉ Geregtelike doodsondersoek word gedoen.